b'\n_START_ARTICLE_\nCasa Buddenbrook\n_START_SECTION_\nIstoric\n_START_PARAGRAPH_\nO serie de nuvele sub titlul Micul Domn Friedermann, scrise de Thomas Mann, a ap\xc4\x83rut \xc3\xaen 1898, la editura S. Fischer Verlag. Editorul, Samuel Fischer a recunoscut talentul t\xc3\xa2n\xc4\x83rului autor si l-a \xc3\xaencurajat, printr-o scrisoare din 29 mai 1897, s\xc4\x83 scrie un roman: \xe2\x80\x9eM-a\xc8\x99 bucura s\xc4\x83-mi da\xc8\x9bi posibilitatea s\xc4\x83 editez o lucrare mai ampl\xc4\x83 de proz\xc4\x83 de-a dumneavoastr\xc4\x83, poate chiar un roman, chiar dac\xc4\x83 acesta nu ar fi foarte lung\xe2\x80\x9d. _NEWLINE_Romanul a fost scris \xc3\xaentre octombrie 1896 - iulie 1900 \xc8\x99i trimis la 13 august 1900 editorului Samuel Fischer. Acesta l-a rugat pe autor s\xc4\x83-l scurteze la jum\xc4\x83tate, \xc3\xaens\xc4\x83, autorul refuz\xc3\xa2nd, romanul a ap\xc4\x83rut \xc3\xaen forma integral\xc4\x83.\n_START_SECTION_\nEditare\n_START_PARAGRAPH_\nLucrarea a fost publicat\xc4\x83 in 26 februarie 1901 \xc3\xaen dou\xc4\x83 volume, \xc3\xaentr-un tiraj de 1.000 de exemplare. V\xc3\xa2nzarea a fost slab\xc4\x83, din cauza pre\xc8\x9bului mare pentru acel timp, de 12 - 14 m\xc4\x83rci germane. A doua edi\xc8\x9bie, din 1903, de 2.000 de exemplare, la un pre\xc8\x9b de 5-6 m\xc4\x83rci, a adus un oarecare succes, iar \xc3\xaen anul 1918 au fost v\xc3\xa2ndute 100.000 de exemplare. Dup\xc4\x83 ce Thomas Mann a primit, la 12 noiembrie 1929, Premiul Nobel pentru literatur\xc4\x83, romanul s\xc4\x83u Casa Buddenbrook, a fost publicat, \xc3\xaen decembrie 1930, \xc3\xaentr-o a\xc8\x99a-numit\xc4\x83 \xe2\x80\x9eedi\xc8\x9bie popular\xc4\x83\xe2\x80\x9d cu un tiraj de 1 milion de exemplare, la un pre\xc8\x9b redus, de 2,85 m\xc4\x83rci germane. _NEWLINE_Dup\xc4\x83 al Doilea R\xc4\x83zboi Mondial, odat\xc4\x83 cu apari\xc8\x9bia metodelor mai ieftine de editare, v\xc3\xa2nzarile romanului au sporit sim\xc8\x9bitor. \xc3\x8en 1975, patru milioane de exemplare au fost v\xc3\xa2ndute \xc3\xaen limba german\xc4\x83, reedit\xc4\x83rile din Germania ale romanului ajung\xc3\xa2nd pan\xc4\x83 \xc3\xaen 2010 la un tiraj de mai mult de nou\xc4\x83 milioane de exemplare. P\xc3\xa2n\xc4\x83 \xc3\xaen anul 2000, romanul fusese tradus \xc3\xaen 38 de limbi.\n_START_SECTION_\nReac\xc8\x9bii \xc3\xaen L\xc3\xbcbeck\n_START_PARAGRAPH_\n\xc3\x8en L\xc3\xbcbeck, romanul a fost la \xc3\xaenceput receptat ca un roman cu cheie. Totu\xc8\x99i, mul\xc8\x9bi dintre cei care s-au v\xc4\x83zut portretiza\xc8\x9bi au fost indigna\xc8\x9bi. Thomas Mann a \xc3\xaencercat s\xc4\x83 contracareze indignarea concet\xc4\x83\xc8\x9benilor, spun\xc3\xa2nd: \xe2\x80\x9eNu tot \xc3\xaentreba\xc8\x9bi cine o fi \xc4\x83la sau \xc4\x83l\xc4\x83lalt!... Nu tot spune\xc8\x9bi: \xc4\x83sta-s eu. \xc4\x83la-i \xc4\x83l\xc4\x83lalt! Sunt doar expresii ale artistului \xc8\x99i, ocazional, ale voastre...  Nu deranja\xc8\x9bi cu b\xc3\xa2rfe \xc8\x99i insulte libertatea de expresie a artistului!\xe2\x80\x9d\n_START_SECTION_\nRezumat\n_START_PARAGRAPH_\nRomanul este \xc3\xaemp\xc4\x83r\xc8\x9bit \xc3\xaen unsprezece p\xc4\x83r\xc8\x9bi, fiecare parte cuprinz\xc3\xa2nd un num\xc4\x83r diferit de capitole.\n_START_SECTION_\nPrima parte\n_START_PARAGRAPH_\n\xc3\x8entr-o zi de joi a lunii octombrie a anului 1835, so\xc8\x9bii Buddenbrook \xc3\xae\xc8\x99i invit\xc4\x83 rudele, cuno\xc8\x99tin\xc8\x9bele \xc8\x99i partenerii de afaceri la un pr\xc3\xa2nz simplu \xc8\x99i obi\xc8\x99nuit, dup\xc4\x83-amiaza t\xc3\xa2rziu, conform obiceiurilor marii burghezii a vremii. Noul c\xc4\x83min, o proprietate vast\xc4\x83, cu o cl\xc4\x83dire impun\xc4\x83toare, fusese recent achizi\xc8\x9bionat pentru suma de 100.000 de m\xc4\x83rci ale vremii respective \xc8\x99i se afla pe Mengstra\xc3\x9fe, \xc3\xaen ora\xc8\x99ul hanseatic L\xc3\xbcbeck, fiind o cas\xc4\x83 reprezentativ\xc4\x83, construit\xc4\x83 \xc3\xaen anul 1682. _NEWLINE_Cititorului \xc3\xaei sunt prezentate trei genera\xc8\x9bii ale familiei: capul familiei - energicul Johann Buddenbrook Senior \xc8\x99i so\xc8\x9bia acestuia Antoinette, fiul lor Johann Buddenbrook Junior, supranumit Jean, al\xc4\x83turi de so\xc8\x9bia sa Elisabeth (Bethsy) \xc8\x99i de copiii lor: fiica Antonie (Tony) - 8 ani, \xc8\x99i fiii Thomas - 9 ani \xc8\x99i Christian - 7 ani. Restul musafirilor vor fi \xc8\x99i ei parte a personajelor din roman. _NEWLINE_Johann Buddenbrook Senior este proprietarul unei mari \xc3\xaentreprinderi de nego\xc8\x9b cu gr\xc3\xa2ne - \xe2\x80\x9eCasa Buddenbrook\xe2\x80\x9d - \xc3\xaentreprindere preluat\xc4\x83 de la tat\xc4\x83l s\xc4\x83u, fondatorul afacerii. Fiul s\xc4\x83u, Jean, \xc3\xaei este asociat \xc8\x99i nu-i este cu nimic inferior tat\xc4\x83lui. De multe ori, chiar el a fost cel care a sesizat c\xc3\xa2te o oportunitate mai avantajoas\xc4\x83 pentru firm\xc4\x83. Dar, spre deosebire de tat\xc4\x83l s\xc4\x83u, care este nesentimental, el are o \xc3\xaenclina\xc8\x9bie spre evlavia riguroas\xc4\x83 \xc8\x99i este dornic s\xc4\x83 fie perceput ca un om al sentimentului religios. _NEWLINE_M\xc3\xa2ncarea este servit\xc4\x83 \xc3\xaen farfurii din por\xc8\x9belan de Meissen, cu margini aurite, \xc8\x99i se m\xc4\x83n\xc3\xa2nc\xc4\x83 cu tac\xc3\xa2muri grele, din argint. Pr\xc3\xa2nzul modest const\xc4\x83 \xc3\xaen: sup\xc4\x83 de verde\xc8\x9buri cu p\xc3\xa2ine pr\xc4\x83jit\xc4\x83, pe\xc8\x99te, o imens\xc4\x83 friptur\xc4\x83 cu sos de ceap\xc4\x83 \xc8\x99i o cantitate colosal\xc4\x83 de legume, at\xc3\xa2t de multe, \xc3\xaenc\xc3\xa2t chiar \xc8\x99i dac\xc4\x83 numai din ele ai fi gustat o por\xc8\x9bie, te-ai fi sim\xc8\x9bit plin. Toate acestea sunt urmate de o budinc\xc4\x83 \xc3\xaen straturi de biscui\xc8\x9bi, zmeur\xc4\x83, \xc8\x99i crem\xc4\x83 de ou\xc4\x83, al\xc4\x83turi de un pahar de vin vechi de Malvasia. La sf\xc3\xa2r\xc8\x99it, mesenilor le mai este adus \xc8\x99i un platou cu unt, br\xc3\xa2nzeturi \xc8\x99i fructe. _NEWLINE_\xc3\x8entr-un tablou paralel \xc8\x99i contrastant, facem cuno\xc8\x99tin\xc8\x9b\xc4\x83 cu fiul din prima c\xc4\x83s\xc4\x83torie al lui Johann Buddenbrook Senior, Gotthold Buddenbrook, care nu este prezent la reuniune, fiind cu ani \xc3\xaen urma renegat de familie. Dup\xc4\x83 plecarea oaspe\xc8\x9bilor, tat\xc4\x83l \xc8\x99i fiul vorbesc deschis. Piosul Jean \xc3\xael sf\xc4\x83tuie\xc8\x99te pe tat\xc4\x83l sau s\xc4\x83 resping\xc4\x83 f\xc4\x83r\xc4\x83 mustr\xc4\x83ri de con\xc8\x99tiin\xc8\x9b\xc4\x83 cererea lui Gotthold, astfel \xc3\xaenc\xc3\xa2t activele companiei s\xc4\x83 nu fie reduse. Gotthold Buddenbrook c\xc4\x83zuse \xc3\xaen dizgra\xc8\x9bie din cauza unei c\xc4\x83s\xc4\x83torii care trecea \xc3\xaen ochii familiei drept inacceptabile. El \xc3\xaenc\xc4\x83lcase interdic\xc8\x9bia strict\xc4\x83 a tat\xc4\x83lui s\xc4\x83u de a se c\xc4\x83s\xc4\x83tori cu o oarecare Mamsell St\xc3\xbcwing. Astfel, el s-a \xc3\xaensurat cu un simplu magazin, nu cu o mare afacere profitabil\xc4\x83, \xc3\xaen\xc8\x9beleg\xc3\xa2ndu-se de aici c\xc4\x83, \xc3\xaen acest ora\xc8\x99 comercial \xc8\x99i previzibil se f\xc4\x83cea tran\xc8\x99ant diferen\xc8\x9ba \xc3\xaentre clasele sociale - \xc3\xaentre mica \xc8\x99i marea burghezie.\n_START_SECTION_\nPartea a doua\n_START_PARAGRAPH_\nFamilia Buddenbrook \xc8\x9bine o cronic\xc4\x83 veche de familie, care merge \xc3\xaen urm\xc4\x83 p\xc3\xa2n\xc4\x83 la sf\xc3\xa2r\xc8\x99itul secolului al XVI-lea, o carte groas\xc4\x83, cu \xc3\xaencrusta\xc8\x9bii din aur. Aici trece, plin de recuno\xc8\x99tin\xc8\x9b\xc4\x83 \xc8\x99i pio\xc8\x99enie, Jean Buddenbrook, la 14 aprilie 1838, na\xc8\x99terea fiicei sale Clara, cel de-al patrulea copil al s\xc4\x83u. R\xc4\x83sfoind paginile \xc3\xaen urm\xc4\x83, d\xc4\x83 peste ramurile aferente c\xc4\x83s\xc4\x83toriei sale. Aceast\xc4\x83 c\xc4\x83s\xc4\x83torie a sa, nu a fost tocmai ceea ce s-ar putea numi o c\xc4\x83s\xc4\x83torie din dragoste. Tat\xc4\x83l s\xc4\x83u \xc3\xael b\xc4\x83tuse pe um\xc4\x83r \xc8\x99i-l f\xc4\x83cuse atent asupra fiicei bogatului Kr\xc3\xb6ger, care a recapitalizat compania cu o zestre frumoas\xc4\x83. El \xc8\x99i-a dat imediat, din toat\xc4\x83 inima, acceptul, \xc8\x99i din acel moment \xc8\x99i-a stimat so\xc8\x9bia ca pe o tovar\xc4\x83\xc8\x99\xc4\x83 de via\xc8\x9b\xc4\x83, d\xc4\x83ruit\xc4\x83 de Dumnezeu. Cu a doua c\xc4\x83s\xc4\x83torie a tat\xc4\x83lui s\xc4\x83u, lucrurile st\xc4\x83tuser\xc4\x83 la fel. _NEWLINE_\xc3\x8en ora\xc8\x99 prinde r\xc4\x83d\xc4\x83cini familia Hagenstr\xc3\xb6m. Domnul Hagenstr\xc3\xb6m este coproprietar al companiei de export Strunck&Hagenstr\xc3\xb6m \xc8\x99i s-a c\xc4\x83s\xc4\x83torit \xc3\xaentr-o familie de evrei boga\xc8\x9bi din Frankfurt, lucru primit cu consternare \xc3\xaen cercurile \xc3\xaenalte ale societ\xc4\x83\xc8\x9bii din ora\xc8\x99. Familia Hagenstr\xc3\xb6m aproape a ajuns s\xc4\x83 concureze \xc3\xaen planul afacerilor \xc8\x99i al politicii locale cu familia Buddenbrook. Chiar \xc8\x99i copiii familiilor rivalizeaz\xc4\x83 \xc3\xaentre ei. C\xc3\xa2nd micul Hermann, fiul lui Hagenstr\xc3\xb6m, \xc3\xaen drumul spre \xc8\x99coal\xc4\x83, \xc3\xaei cere lui Tony un s\xc4\x83rut \xc3\xaen schimbul pachetului lui cu m\xc3\xa2ncare, se creeaz\xc4\x83 un incident. Sora lui intervine, ajung\xc3\xa2ndu-se la o lupt\xc4\x83 \xc3\xaentre ele, fapt care a marcat camaraderia lor.  _NEWLINE_\xc3\x8en anul 1842, dup\xc4\x83 o scurt\xc4\x83 suferin\xc8\x9ba, moare Antoinette Buddenbrook. Dup\xc4\x83 moartea ei, Johann devine tot mai apatic, sf\xc3\xa2r\xc8\x99ind prin a se retrage din companie. Jean Buddenbrook este acum unicul proprietar al bogatei firme cu tradi\xc8\x9bie, fondat\xc4\x83 \xc3\xaen 1768. \xc3\x8en lun\xc4\x83 martie a aceluia\xc8\x99i an moare \xc8\x99i Johann, la doar c\xc3\xa2teva luni dup\xc4\x83 moartea so\xc8\x9biei sale. \xc3\x8en ciuda prevederilor nefavorabile din testament din partea tat\xc4\x83lui, cu privire la fiul din prima c\xc4\x83s\xc4\x83torie, Gotthold, la care piosul Jean subscrie, \xc3\xaencepe o tentativ\xc4\x83 timid\xc4\x83 de reconciliere \xc3\xaentre fra\xc8\x9bii vitregi Jean \xc8\x99i Gotthold.  _NEWLINE_Dup\xc4\x83 Pa\xc8\x99ti, \xc3\xaen acela\xc8\x99i an, Thomas Buddenbrock, \xc3\xaen v\xc3\xa2rst\xc4\x83 de 16 ani, intr\xc4\x83 ca ucenic \xc3\xaen firm\xc4\x83. El d\xc4\x83 dovad\xc4\x83 de aceea\xc8\x99i h\xc4\x83rnicie t\xc4\x83cut\xc4\x83 \xc8\x99i tenace ca a tat\xc4\x83lui s\xc4\x83u. _NEWLINE_\xc3\x8en urma pl\xc4\x83\xc8\x9bilor drepturilor revenite mo\xc8\x99tenitorilor, compania pierde resurse semnificative. \xc3\x8entr-o conversa\xc8\x9bie nocturn\xc4\x83 cu so\xc8\x9bia sa, Jean \xc3\xaei face cunoscut c\xc4\x83 familia nu mai este at\xc3\xa2t de bogat\xc4\x83. _NEWLINE_Elevul de liceu Christian Buddenbrook st\xc3\xa2rne\xc8\x99te nemul\xc8\x9bumirea tat\xc4\x83lui s\xc4\x83u, atunci c\xc3\xa2nd \xc3\xaencepe s\xc4\x83 se r\xc4\x83sp\xc3\xa2ndeasc\xc4\x83 povestea potrivit c\xc4\x83reia pu\xc8\x99tiul de 14 ani a p\xc4\x83truns \xc3\xaen garderoba unei artiste a teatrului din ora\xc8\x99, o oarecare Demoiselle Meyer de la Grange, cu un buchet de flori \xc3\xaen valoare de 1 marc\xc4\x83 \xc8\x99i 8,5 schillingi, o sum\xc4\x83 considerabil\xc4\x83 la vremea respectiv\xc4\x83. T\xc3\xa2n\xc4\x83ra actri\xc8\x9b\xc4\x83 este \xc3\xaentr-o rela\xc8\x9bie cu un chefliu notoriu, care, fiind \xc3\xaen apropiere, surprinde momentul. Drept urmare, incidentul face rapid \xc3\xaenconjurul micii urbe.  _NEWLINE_Din motive pedagogice, atunci c\xc3\xa2nd \xc3\xaencepe s\xc4\x83 dea dovad\xc4\x83 de m\xc3\xa2ndrie \xc8\x99i vanitate exagerat\xc4\x83, \xc8\x99i, pe de alt\xc4\x83 parte, c\xc3\xa2nd \xc3\xaencepe un schimb de scrisori de dragoste cu un elev de liceu, Tony este trimis\xc4\x83 la un internat de fete. Internatul este condus de pitica coco\xc8\x99at\xc4\x83 Therese (Sesemi) Weichbrodt. \xc3\x8en ciuda condi\xc8\x9biilor foarte stricte, Tony tr\xc4\x83ie\xc8\x99te aici, al\xc4\x83turi de cele dou\xc4\x83 prietene - Armgard von Schilling \xc8\x99i Gerda Arnoldsen - o perioad\xc4\x83 fericit\xc4\x83 a tinere\xc8\x9bii sale.\n_START_SECTION_\nPartea a treia\n_START_PARAGRAPH_\nTony Buddenbrook are 18 ani. Omul de afaceri hamburghez Bendix Gr\xc3\xbcnlich cere m\xc3\xa2na fetei de la p\xc4\x83rin\xc8\x9bii s\xc4\x83i. Tony e \xc8\x99ocat\xc4\x83: \xe2\x80\x9eCe vrea omul \xc4\x83sta de la mine? Ce i-am f\xc4\x83cut?\xe2\x80\x9d \xc8\x99i izbucne\xc8\x99te \xc3\xaen pl\xc3\xa2ns. Mama sa \xc3\xaei spune: \xe2\x80\x9eLeg\xc4\x83tura care \xc8\x9bi se ofer\xc4\x83 este ceea ce se nume\xc8\x99te o partid\xc4\x83 bun\xc4\x83, draga mea Toni. (...) Ai timp s\xc4\x83 te g\xc3\xa2nde\xc8\x99ti. (...) Dar s\xc4\x83 iei \xc3\xaen considerare c\xc4\x83 o asemenea ocazie de a-\xc8\x9bi construi fericirea nu \xc8\x9bi se ofer\xc4\x83 \xc3\xaen fiecare zi, \xc8\x99i c\xc4\x83 aceast\xc4\x83 c\xc4\x83s\xc4\x83torie este exact ceea ce datoria \xc8\x99i destinul \xc8\x9bi le impun. Da, copilul meu, asta trebuia s\xc4\x83 \xc8\x9bi-o spun\xe2\x80\x9d. Tat\xc4\x83l lui Tony vorbe\xc8\x99te cu so\xc8\x9bia lui, dup\xc4\x83 ce s-a interesat \xc3\xaen Hamburg despre Gr\xc3\xbcnlich \xc8\x99i afacerile sale: \xe2\x80\x9eNu pot dec\xc3\xa2t s\xc4\x83 doresc disperat aceast\xc4\x83 c\xc4\x83s\xc4\x83torie, care ar fi un avantaj pentru familie \xc8\x99i pentru firm\xc4\x83 (...), pentru c\xc4\x83 \xc3\xaenc\xc4\x83 o dat\xc4\x83, Betsy, \xc8\x99i nu pot s\xc4\x83 nu repet asta \xc3\xaentr-una, (...) afacerile noastre sunt potolite, prea potolite. Nu am mai progresat de c\xc3\xa2nd tata nu mai e\xe2\x80\x9d._NEWLINE_Gr\xc3\xbcnlich \xc3\xaei face curte lui Tony cu \xc3\xaenc\xc4\x83p\xc4\x83\xc8\x9b\xc3\xa2nare. Tony este deprimat\xc4\x83 \xc8\x99i pierde \xc3\xaen greutate \xc8\x99i prospe\xc8\x9bime. Tat\xc4\x83l ei o trimite la o cur\xc4\x83 de recuperare la Travem\xc3\xbcnde, pe malul M\xc4\x83rii Baltice, \xc3\xaen casa bunei sale cuno\xc8\x99tin\xc8\x9be, comandantul de nav\xc4\x83 Schwarzkopf. Aici \xc3\xael cunoa\xc8\x99te pe fiul acestuia, studentul la medicin\xc4\x83 Morten, care a venit acas\xc4\x83 \xc3\xaen vacan\xc8\x9b\xc4\x83. Cei doi se \xc3\xaendr\xc4\x83gostesc unul de altul. \xc3\x8en timpul unei plimb\xc4\x83ri, Tony \xc3\xaei dest\xc4\x83inuie c\xc4\x83 inten\xc8\x9bioneaz\xc4\x83 s\xc4\x83-l refuze pe Gr\xc3\xbcnlich \xc8\x99i s\xc4\x83-l a\xc8\x99tepte pe el p\xc3\xa2n\xc4\x83 \xc3\xae\xc8\x99i termin\xc4\x83 studiile. Morten se hot\xc4\x83r\xc4\x83\xc8\x99te s-o cear\xc4\x83 de so\xc8\x9bie de la p\xc4\x83rin\xc8\x9bii ei. Tony \xc3\xaei scrie \xc3\xaentr-o scrisoare tat\xc4\x83lui s\xc4\x83u: \xe2\x80\x9e\xc8\x9aie, celui mai bun tat\xc4\x83, \xc3\xae\xc8\x9bi pot spune c\xc4\x83 sunt legat\xc4\x83 sentimental de cineva care m\xc4\x83 iube\xc8\x99te \xc8\x99i pe care \xc3\xael iubesc nespus\xe2\x80\x9d, De asemenea, ea \xc3\xaei dest\xc4\x83inuie tat\xc4\x83lui \xc8\x99i planurile de viitor pe care le au. Tat\xc4\x83l \xc3\xaei r\xc4\x83spunde c\xc4\x83 Gr\xc3\xbcnlich amenin\xc8\x9b\xc4\x83 cu sinuciderea, \xc3\xaen cazul \xc3\xaen care este refuzat, \xc8\x99i apeleaz\xc4\x83 la datoria ei de bun\xc4\x83 cre\xc8\x99tin\xc4\x83. Cu privire la felul \xc3\xaen care se decid c\xc4\x83s\xc4\x83toriile \xc3\xaen familie \xc8\x99i \xc3\xaen firma, el o admonesteaz\xc4\x83: \xe2\x80\x9eTu nu ar trebui s\xc4\x83 fii nici fiica mea, nici nepoata bunicului t\xc4\x83u mort \xc8\x99i nici m\xc4\x83car un membru demn al familiei noastre, dac\xc4\x83 ai avut serios \xc3\xaen minte, cu \xc3\xaenc\xc4\x83p\xc4\x83\xc8\x9b\xc3\xa2nare \xc8\x99i sfidare, s\xc4\x83 mergi de capul t\xc4\x83u pe propria ta cale haotic\xc4\x83\xe2\x80\x9d._NEWLINE_Informat de tat\xc4\x83l lui Tony, Gr\xc3\xbcnlich vine la Travem\xc3\xbcnde, se prezint\xc4\x83 tat\xc4\x83lui lui Morten ca prieten de afaceri al consulului Buddenbrook \xc8\x99i pretinde c\xc4\x83 este aproape logodit cu Tony, ar\xc4\x83t\xc3\xa2ndu-se totodat\xc4\x83 sigur de drepturile sale. Vrednicul comandant, care este con\xc8\x99tient de locul s\xc4\x83u \xc3\xaen societate, \xc3\xae\xc8\x99i mustra fiul. Promisiunea reciproc\xc4\x83 dintre Tony \xc8\x99i Morten este desf\xc4\x83cut\xc4\x83. Tony se supune alegerii familiei. Ea \xc3\xaens\xc4\x83\xc8\x99i trece cu m\xc3\xa2ndrie logodna cu Gr\xc3\xbcnlich \xc3\xaen cronica familiei, asum\xc3\xa2ndu-\xc8\x99i-o c\xc4\x83 pe o datorie \xc8\x99i un serviciu adus familiei. Gr\xc3\xbcnlich prime\xc8\x99te de la Jean Buddenbrook o zestre de 80 000 de m\xc4\x83rci. La \xc3\xaenceputul anului 1846 Tony Buddenbrook se c\xc4\x83s\xc4\x83tore\xc8\x99te cu Bendix Gr\xc3\xbcnlich, afacerist din Hamburg._NEWLINE_Thomas pleac\xc4\x83 la Amsterdam pentru a-\xc8\x99i \xc3\xaembog\xc4\x83\xc8\x9bi cuno\xc8\x99tin\xc8\x9bele \xc3\xaen domeniul comer\xc8\x9bului, nu \xc3\xaenainte \xc3\xaens\xc4\x83 de a-\xc8\x99i lua r\xc4\x83mas bun de la iubita lui secret\xc4\x83, frumoasa, dar s\xc4\x83raca Anna, o t\xc3\xa2n\xc4\x83r\xc4\x83 flor\xc4\x83reas\xc4\x83, ocazie cu care \xc3\xaencheie definitiv rela\xc8\x9bia cu ea. El \xc3\xae\xc8\x99i justifica decizia luat\xc4\x83 prin motivul c\xc4\x83 el va fi cel care va prelua mai t\xc3\xa2rziu afacerile familiei \xc8\x99i va avea obliga\xc8\x9bia s\xc4\x83 \xc3\xaencheie un mariaj \xc3\xaen concordan\xc8\x9b\xc4\x83 cu circumstan\xc8\x9bele impuse de pozi\xc8\x9bia sa social\xc4\x83.\n_START_SECTION_\nPartea a patra\n_START_PARAGRAPH_\nLa 8 octombrie 1846 vine pe lume Erika, fiica lui Tony. Gr\xc3\xbcnlich a cump\xc4\x83rat o vil\xc4\x83 \xc3\xaen afar\xc4\x83 Hamburgului._NEWLINE_Jean Buddenbrook pierde 80.000 de m\xc4\x83rci din cauza falimentului unui partener de afaceri din Bremen. \xc3\x8en L\xc3\xbcbeck, el are parte de o brusc\xc4\x83 r\xc4\x83ceal\xc4\x83, reticen\xc8\x9b\xc4\x83 \xc8\x99i ne\xc3\xaencredere - pe care o astfel de sc\xc4\x83dere de capital le aduc dup\xc4\x83 sine - din partea b\xc4\x83ncilor, a prietenilor \xc8\x99i a firmelor din str\xc4\x83in\xc4\x83tate. Mai mult, Gr\xc3\xbcnlich devine insolvabil. Jean c\xc4\x83l\xc4\x83tore\xc8\x99te la Hamburg \xc8\x99i o informeaz\xc4\x83 pe Tony asupra situa\xc8\x9biei financiare a so\xc8\x9bului ei. Din con\xc8\x99tiinciozitate, Tony e gata s\xc4\x83-l urmeze pe Gr\xc3\xbcnlich chiar \xc8\x99i \xc3\xaen s\xc4\x83r\xc4\x83cie. Dac\xc4\x83 ar face acest lucru din dragoste, Jean ar considera c\xc4\x83 trebuie s\xc4\x83-\xc8\x99i protejeze fiica \xc8\x99i nepoata de aceast\xc4\x83 catastrof\xc4\x83 \xc8\x99i l-ar sus\xc8\x9bine pe Gr\xc3\xbcnlich cu orice pre\xc8\x9b. El se scuz\xc4\x83 fa\xc8\x9b\xc4\x83 de fiica sa pentru faptul c\xc4\x83 a obligat-o s\xc4\x83 se c\xc4\x83s\xc4\x83toreasc\xc4\x83 cu Gr\xc3\xbcnlich \xc8\x99i o asigur\xc4\x83 c\xc4\x83 \xc3\xaen acest moment regret\xc4\x83 amarnic fapta sa. Printre lacrimi Tony admite c\xc4\x83 nu l-a iubit niciodat\xc4\x83: \xe2\x80\x9ea fost \xc3\xaentotdeauna dezgust\xc4\x83tor... doar \xc8\x99tii asta!\xe2\x80\x9d Pentru a evita viitoare pierderi de bani \xc3\xaen firm\xc4\x83, hot\xc4\x83r\xc4\x83sc am\xc3\xa2ndoi ca Tony s\xc4\x83-l p\xc4\x83r\xc4\x83seasc\xc4\x83 pe Gr\xc3\xbcnlich \xc8\x99i, din cauza incapacit\xc4\x83\xc8\x9bii lui de a-\xc8\x99i sus\xc8\x9bine financiar so\xc8\x9bia \xc8\x99i fiica, s\xc4\x83 divor\xc8\x9beze._NEWLINE_\xc3\x8en prezen\xc8\x9ba bancherului lui Gr\xc3\xbcnlich, mali\xc8\x9biosul Kesselmeyer, Jean arunc\xc4\x83 o privire \xc3\xaen eviden\xc8\x9bele contabile ale ginerelui s\xc4\x83u. Recent Kesselmeyer fusese \xc3\xaentr-o anchet\xc4\x83 privitoare la afacerile lui Gr\xc3\xbcnlich p\xc3\xa2n\xc4\x83 la creditorii acestuia. Creditorii, \xc3\xaen scopul de a-\xc8\x99i asigura crean\xc8\x9bele restante ale lui Gr\xc3\xbcnlich, au supraevaluat situa\xc8\x9bia lui de afaceri. Deci \xc8\x99i registrele contabile ale ginerelui sau, despre care se exprimase at\xc3\xa2t de laudativ fa\xc8\x9b\xc4\x83 de so\xc8\x9bia sa, erau falsificate. Acum Jean vede cifrele reale, confirmate batjocoritor de Kesselmeyer. Devine limpede c\xc4\x83 Gr\xc3\xbcnlich s-a c\xc4\x83s\xc4\x83torit cu Tony doar pentru zestre, cu scopul de a-\xc8\x99i \xc3\xaembun\xc4\x83t\xc4\x83\xc8\x9bi renumele \xc3\xaen lumea afacerilor. \xc3\x8entr-un acces de furie, Gr\xc3\xbcnlich recunoa\xc8\x99te acest lucru._NEWLINE_Revolu\xc8\x9bia de la 1848 are \xc3\xaen L\xc3\xbcbeck un curs lini\xc8\x99tit, ilustrat cu oarecare ironie, nu \xc3\xaen ultimul r\xc3\xa2nd datorit\xc4\x83 unei interven\xc8\x9bii curajoase a lui Jean Buddenbrook. Totu\xc8\x99i socrul sau, Lebrecht Kr\xc3\xb6ger, moare \xc3\xaen bra\xc8\x9bele sale, \xc3\xaen urma emo\xc8\x9biilor produse de escroci. \xc3\x8en 1850 moare \xc8\x99i soacra lui Jean. Astfel, Casei Buddenbrook \xc3\xaei r\xc4\x83m\xc3\xa2ne o mo\xc8\x99tenire considerabil\xc4\x83._NEWLINE_Christian Buddenbrook, care ar fi trebuit s\xc4\x83 studieze \xc8\x99i s\xc4\x83-\xc8\x99i aleag\xc4\x83 o meserie academic\xc4\x83, renun\xc8\x9ba la acest drum \xc8\x99i intr\xc4\x83 ucenic \xc3\xaentr-o societate comercial\xc4\x83 din Londra. \xc3\x8entre timp, inconsecven\xc8\x9ba sa \xc3\xael duce tocmai \xc3\xaen Chile, la Valparaiso._NEWLINE_Jean Buddenbrook moare \xc3\xaen mod nea\xc8\x99teptat \xc3\xaen anul 1855.\n_START_SECTION_\nPartea a cincea\n_START_PARAGRAPH_\n\xc3\x8en 1855, la v\xc3\xa2rsta de 29 de ani, Thomas este \xc8\x99eful Casei Buddenbrook \xc8\x99i capul familiei. Capitalul firmei se ridic\xc4\x83 la 750.000 de m\xc4\x83rci. Elisabeth este folosit\xc4\x83 ca unic mo\xc8\x99tenitor, ceea ce se va dovedi mai t\xc3\xa2rziu a fi dezastruos. Vechiul notar al familiei, Friedrich Wilhelm Marcus, este avansat ca asociat, prin dorin\xc8\x9ba testamentar\xc4\x83 a defunctului Jean Buddenbrook, \xc8\x99i aduce cu sine un capital de 120.000 de m\xc4\x83rci. Din acest moment, el are drept la profitul corespunz\xc4\x83tor cotei de\xc8\x9binute. Activele companiei sporesc, prin contribu\xc8\x9bia lui Marcus, la 870.000 de m\xc4\x83rci. Thomas este totu\xc8\x99i nemul\xc8\x9bumit. Bunicul s\xc4\x83u, Johann Buddenbrook Senior a avut \xc3\xaen anii s\xc4\x83i buni peste 900.000 de m\xc4\x83rci la dispozi\xc8\x9bie. T\xc3\xa2n\xc4\x83rul Thomas aduce prospe\xc8\x9bime \xc8\x99i spirit \xc3\xaentreprinz\xc4\x83tor \xc3\xaen cadrul firmei, chiar dac\xc4\x83 trebuie s\xc4\x83-l care \xc3\xaen spate, ca pe un sac de plumb, pe Marcus. Thomas se bucura de popularitate \xc8\x99i apreciere peste tot, at\xc3\xa2t acas\xc4\x83, \xc3\xaen r\xc3\xa2ndul servitorilor, c\xc3\xa2t \xc8\x99i \xc3\xaen r\xc3\xa2ndul celor care se ocupa de firm\xc4\x83, de conturi sau chiar al simplilor muncitori angaja\xc8\x9bi._NEWLINE_La cererea mamei sale, dup\xc4\x83 8 ani de absen\xc8\x9b\xc4\x83, Christian se \xc3\xaentoarce de peste m\xc4\x83ri \xc8\x99i \xc8\x9b\xc4\x83ri, \xc3\xaen costum \xc3\xaen carouri \xc8\x99i cu maniere care imit\xc4\x83 stilul englezesc. Thomas \xc3\xael angajeaz\xc4\x83 ca avocat, \xc3\xaen locul domnului Marcus. La birou Christian se dovede\xc8\x99te un pierde-var\xc4\x83, care nu face niciun secret din faptul c\xc4\x83 dispre\xc8\x9buie\xc8\x99te munca de birou. El \xc3\xae\xc8\x99i poate pune \xc3\xaen valoare calit\xc4\x83\xc8\x9bile doar \xc3\xaen cluburi, cu mici apari\xc8\x9bii amuzante, care distreaz\xc4\x83 auditoriul prezent._NEWLINE_Dup\xc4\x83 moartea lui Jean Buddenbrook, v\xc4\x83duva sa, Elisabeth, \xc3\xaentre\xc8\x9bine mai departe atmosfera evlavioas\xc4\x83 \xc3\xaen cas\xc4\x83, ba chiar o \xc3\xaembun\xc4\x83t\xc4\x83\xc8\x9be\xc8\x99te. \xc8\x9aine slujbe zilnice, deschide o \xc8\x99coal\xc4\x83 de duminic\xc4\x83 pentru fete, iar pentru doamnele mai \xc3\xaen v\xc3\xa2rst\xc4\x83 organizeaz\xc4\x83 o dat\xc4\x83 pe s\xc4\x83pt\xc4\x83m\xc3\xa2n\xc4\x83 o \xe2\x80\x9esear\xc4\x83 Ierusalim\xe2\x80\x9d. Pastori \xc8\x99i misionari vin \xc8\x99i pleac\xc4\x83, inclusiv pastorul Sievert Tiburtius din Riga, care \xc3\xaen cur\xc3\xa2nd va cere m\xc3\xa2na Clarei, mezina familiei. Tony, care locuie\xc8\x99te cu mama sa, nu se poate obi\xc8\x99nui cu aceste activit\xc4\x83\xc8\x9bi religioase._NEWLINE_\xc3\x8en timpul unei lungi vizite de afaceri \xc3\xaen Amsterdam, Thomas face cunoscut printr-o scrisoare faptul c\xc4\x83 \xc8\x99i-a g\xc4\x83sit viitoarea so\xc8\x9bie, fiica unui bogat partener de afaceri din ora\xc8\x99, \xc8\x99i totodat\xc4\x83 o fost\xc4\x83 prieten\xc4\x83 de pension a lui Tony. La sf\xc3\xa2r\xc8\x99itul anului de doliu, 1856, se c\xc4\x83s\xc4\x83toresc Clara \xc8\x99i Tiburtius, iar la \xc3\xaenceputul anului 1857 Thomas \xc8\x99i Gerda, Casa Buddenbrook acumul\xc3\xa2nd astfel o zestre de 300.000 de m\xc4\x83rci.\n_START_SECTION_\nPartea a \xc8\x99asea\n_START_PARAGRAPH_\nThomas \xc8\x99i Gerda au dat prima lor petrecere. Cina a durat de la cinci la unsprezece seara. La burs\xc4\x83 s-a vorbit timp de opt zile \xc3\xaen termenii cei mai elogio\xc8\x99i despre eveniment. S-a v\xc4\x83zut c\xc4\x83 t\xc3\xa2n\xc4\x83ra Doamn\xc4\x83 Consul \xc8\x99tie s\xc4\x83 se reprezinte \xc3\xaen societate._NEWLINE_Tony se \xc3\xaentoarce foarte bine dispus\xc4\x83 dup\xc4\x83 o \xc8\x99edere lung\xc4\x83 la M\xc3\xbcnchen. Acolo l-a cunoscut pe Alois Permaneder, coproprietarul unei afaceri cu hamei._NEWLINE_Thomas sufer\xc4\x83 din cauza volubilit\xc4\x83\xc8\x9bii jenante a fratelui s\xc4\x83u Christian. Dest\xc4\x83inuirile interminabile ale acestuia cu privire la semnele de boal\xc4\x83 de orice fel, sunt receptate de el ca fiind anormale, nest\xc4\x83p\xc3\xa2nite \xc8\x99i ridicole. T\xc3\xa2n\xc4\x83rul Buddenbrook este poreclit \xc3\xaen ora\xc8\x99 \xe2\x80\x9eKrischan\xe2\x80\x9d, clowneriile sale de la club fiind arhicunoscute. \xc3\x8ens\xc4\x83 cel mai tare \xc3\xael deranjeaz\xc4\x83 pe Thomas faptul c\xc4\x83 aventura lui Christian cu Aline Puvogel - o simpl\xc4\x83 figurant\xc4\x83 la Teatrul de Var\xc4\x83 - nu este ascuns\xc4\x83 de ochii lumii, a\xc8\x99a cum dicteaz\xc4\x83 decen\xc8\x9ba \xc3\xaen familie, ci este etalat\xc4\x83 pe strada ziua \xc3\xaen amiaza mare. Dup\xc4\x83 ce Christian declar\xc4\x83 la club c\xc4\x83 de fapt, pus \xc3\xaen lumina adev\xc4\x83rat\xc4\x83, fiecare om de afaceri este un escroc, \xc3\xaentre fra\xc8\x9bi se ajunge la sup\xc4\x83rare. \xc3\x8entr-o conversa\xc8\x9bie \xc3\xaentre patru ochi Thomas \xc3\xael invit\xc4\x83 pe fratele s\xc4\x83u s\xc4\x83 p\xc4\x83r\xc4\x83seasc\xc4\x83 firma. Cu un avans din viitoarea s\xc4\x83 mo\xc8\x99tenire, Christian devine proprietarul unei firme de comer\xc8\x9b din Hamburg._NEWLINE_Tony sper\xc4\x83 la o c\xc4\x83s\xc4\x83torie cu Permaneder, b\xc4\x83rbatul de 40 de ani din M\xc3\xbcnchen. Dup\xc4\x83 o st\xc3\xa2ngace vizit\xc4\x83 de curtoazie a burlacului must\xc4\x83cios, c\xc4\x83s\xc4\x83toria intr\xc4\x83 efectiv \xc3\xaen discu\xc8\x9bie \xc8\x99i Tony se mut\xc4\x83 la M\xc3\xbcnchen, unde nu se va putea acomoda de fapt. Spre dezam\xc4\x83girea ei, mul\xc8\x9bumit\xc4\x83 dob\xc3\xa2nzilor revenite din zestrea sa, de 51.000 de m\xc4\x83rci, domnul Permaneder se retrage din activitate. Au \xc3\xaempreun\xc4\x83 o feti\xc8\x9b\xc4\x83, care moare \xc3\xaens\xc4\x83 la scurt timp dup\xc4\x83 na\xc8\x99tere. \xc3\x8entr-o noapte Tony \xc3\xae\xc8\x99i surprinde so\xc8\x9bul beat, \xc3\xaencerc\xc3\xa2nd s\xc4\x83 o s\xc4\x83rute pe buc\xc4\x83t\xc4\x83reas\xc4\x83 care se \xc3\xaempotrivea. Tony \xc3\xael tr\xc3\xa2nte\xc8\x99te la p\xc4\x83m\xc3\xa2nt. Domnul Permaneder \xc3\xaei arunc\xc4\x83 o asemenea \xc3\xaenjur\xc4\x83tur\xc4\x83, \xc3\xaenc\xc3\xa2t acel cuv\xc3\xa2nt pentru mult timp nu-l va putea pronun\xc8\x9ba cu propriile buze \xc8\x99i refuza cu \xc3\xaenc\xc4\x83p\xc4\x83\xc8\x9b\xc3\xa2nare s\xc4\x83 i-l divulge lui Thomas. Ea va lua incidentul ca pe o oportunitate de a ob\xc8\x9bine divor\xc8\x9bul de omul f\xc4\x83r\xc4\x83 ambi\xc8\x9bii, f\xc4\x83r\xc4\x83 str\xc4\x83duin\xc8\x9be, f\xc4\x83r\xc4\x83 \xc8\x9beluri. Scandalul \xc3\xaen urma unui al doilea divor\xc8\x9b o las\xc4\x83 rece. Thomas nu o poate influen\xc8\x9ba. Domnul Permaneder este de acord cu divor\xc8\x9bul \xc8\x99i returneaz\xc4\x83 zestrea lui Tony - un gest de o corectitudine la care nu s-ar fi a\xc8\x99teptat nimeni.\n_START_SECTION_\nPartea a \xc8\x99aptea\n_START_PARAGRAPH_\n\xc3\x8en anul 1861 se na\xc8\x99te fiul Gerdei \xc8\x99i al lui Thomas, Justus Johann Kaspar, pe care p\xc4\x83rin\xc8\x9bii s\xc4\x83i \xc3\xael numesc cu diminutivul Hanno. Botezul are loc \xc3\xaen casa lor, primarul ora\xc8\x99ului L\xc3\xbcbeck fiind unul dintre na\xc8\x99i._NEWLINE_Christian Buddenbrook are acum 33 de ani, dar arat\xc4\x83 foarte \xc3\xaemb\xc4\x83tr\xc3\xa2nit. Vaic\xc4\x83relile sale ipohondre devin delirante. \xc3\x8en Hamburg, dup\xc4\x83 moartea partenerului s\xc4\x83u de afaceri, \xc8\x99i ne\xc8\x9bin\xc3\xa2nd cont de sfatul lui Thomas, el preia conducerea \xc3\xaentregii firme, confrunt\xc3\xa2ndu-se acum cu un dezastru financiar. Mama sa, Betsy Buddenbrook, \xc3\xaei pl\xc4\x83te\xc8\x99te un nou avans din mo\xc8\x99tenirea ce i se cuvine, \xc8\x99i anume suma de 15.000 de m\xc4\x83rci. Astfel, el reu\xc8\x99e\xc8\x99te s\xc4\x83-\xc8\x99i achite datoriile, evit\xc3\xa2nd falimentul. Inten\xc8\x9bioneaz\xc4\x83 s\xc4\x83 se mute la Londra \xc8\x99i s\xc4\x83 se angajeze acolo. Cu figuranta Aline Puvogel are \xc3\xaentre timp o fiic\xc4\x83 nelegitim\xc4\x83, pentru care trebuie s\xc4\x83 pl\xc4\x83teasc\xc4\x83 pensie alimentar\xc4\x83. Thomas este de p\xc4\x83rere c\xc4\x83 fratele s\xc4\x83u a c\xc4\x83zut \xc3\xaentr-o curs\xc4\x83, Christian nefiind de fapt tat\xc4\x83l copilului._NEWLINE_Thomas este ales senator \xc3\xaen ora\xc8\x99ul s\xc4\x83u natal, dup\xc4\x83 o competi\xc8\x9bie str\xc3\xa2ns\xc4\x83 cu Hermann Hagenstr\xc3\xb6m, cel c\xc4\x83ruia \xc3\xaen copil\xc4\x83rie Tony \xc3\xaei refuzase un s\xc4\x83rut. \xc3\x8entre timp, familia Hagenstr\xc3\xb6m a ajuns \xc3\xaen r\xc3\xa2ndul celor 5-6 familii din fruntea ora\xc8\x99ului._NEWLINE_\xc3\x8en anul 1863 compania este la fel de \xc3\xaenfloritoare ca \xc3\xaen vremurile b\xc4\x83tr\xc3\xa2nului Johann Buddenbrook. Totu\xc8\x99i, Thomas se simte epuizat \xc8\x99i lipsit de energie. \xc3\x8en dorin\xc8\x9ba unei schimb\xc4\x83ri radicale, elimin\xc3\xa2nd tot ce e vechi \xc8\x99i de prisos, \xc3\xae\xc8\x99i construie\xc8\x99te o cas\xc4\x83 nou\xc4\x83, impun\xc4\x83toare, \xc3\xaen care se mut\xc4\x83 \xc3\xaen 1864._NEWLINE_Christian telegrafiaz\xc4\x83 din Londra, exprim\xc3\xa2ndu-\xc8\x99i dorin\xc8\x9ba de a se c\xc4\x83s\xc4\x83tori cu Aline Puvogel, lucru respins de mama sa \xc3\xaen mod categoric._NEWLINE_Dezvoltarea fizic\xc4\x83 a micului Hanno, viitorul conduc\xc4\x83tor al Casei Buddenbrook, progreseaz\xc4\x83 lent. \xc3\x8enva\xc8\x9b\xc4\x83 s\xc4\x83 umble \xc8\x99i s\xc4\x83 vorbeasc\xc4\x83 mai t\xc3\xa2rziu dec\xc3\xa2t \xc3\xaen mod obi\xc8\x99nuit._NEWLINE_O tranzac\xc8\x9bie nefavorabil\xc4\x83 \xc8\x99i un duel verbal legat de afacerile or\xc4\x83\xc8\x99ene\xc8\x99ti, \xc3\xaen care Hermann Hagenstr\xc3\xb6m iese \xc3\xaenving\xc4\x83tor, \xc3\xael fac pe Thomas s\xc4\x83 \xc3\xaen\xc8\x9beleag\xc4\x83 c\xc4\x83 fericirea \xc8\x99i succesul nu se pot p\xc4\x83stra la infinit. Resemnat, el citeaz\xc4\x83 un proverb turcesc: \xe2\x80\x9eDup\xc4\x83 ce casa e gata, vine moartea\xe2\x80\x9d._NEWLINE_Clara Buddenbrook moare. \xc3\x8en ultimele ore de via\xc8\x9b\xc4\x83 o roag\xc4\x83 \xc3\xaen scris \xc8\x99i cu o m\xc3\xa2n\xc4\x83 nesigur\xc4\x83 pe mama s\xc4\x83 s\xc4\x83-i pl\xc4\x83teasc\xc4\x83 so\xc8\x9bului s\xc4\x83u, pastorului Tiburtius, viitoarea ei mo\xc8\x99tenire. Evlavioasa mam\xc4\x83, ignor\xc3\xa2ndu-l pe Thomas, capul familiei, \xc3\xaendepline\xc8\x99te imediat cererea, sub care se ascunde \xc3\xaen mod evident Tiburtius. Thomas este consternat atunci c\xc3\xa2nd afl\xc4\x83 c\xc4\x83 mama sa a pl\xc4\x83tit 127.000 de m\xc4\x83rci acestui scelerat, v\xc3\xa2n\xc4\x83tor de avere, dup\xc4\x83 ce acesta primise \xc8\x99i zestrea pretins\xc4\x83 de 80.000 de m\xc4\x83rci. Mama se justific\xc4\x83 spun\xc3\xa2nd c\xc4\x83 Tony \xc8\x99i Christian fuseser\xc4\x83 \xc8\x99i ei de acord. Din partea m\xc4\x83sc\xc4\x83riciului stupid, care \xc3\xaen acel moment se afla \xc3\xaentr-un spital din Hamburg trat\xc3\xa2ndu-\xc8\x99i artrita reumatoid\xc4\x83, s-ar fi a\xc8\x99teptat. Dar declara\xc8\x9bia c\xc4\x83 Tony ar fi putut aproba asta, Thomas o refuz\xc4\x83 din partea mamei sale. Spre finalul disputei cu mama sa, Thomas recunoa\xc8\x99te c\xc4\x83 afacerile familiei merg foarte prost, mai precis, din momentul \xc3\xaen care a investit mai bine de 100.000 de m\xc4\x83rci \xc3\xaen propria cas\xc4\x83. \xc3\x8en 1866, \xc3\xaen anul r\xc4\x83zboiului austro-prusac, Casa Buddenbrook pierde, prin falimentul unei companii din Frankfurt, suma de 60.000 de m\xc4\x83rci.\n_START_SECTION_\nPartea a opta\n_START_PARAGRAPH_\nFiica lui Tony, Erika, acum \xc3\xaen v\xc3\xa2rst\xc4\x83 de 20 de ani, se c\xc4\x83s\xc4\x83tore\xc8\x99te \xc3\xaen 1867 cu directorul unei sucursale a unei firme de asigur\xc4\x83ri, pe nume Hugo Weinschenk, un b\xc4\x83rbat \xc3\xaen v\xc3\xa2rst\xc4\x83 de 40 de ani, sigur pe el, necultivat \xc8\x99i lipsit de tact \xc3\xaen societate, care are un venit anual de 12.000 de m\xc4\x83rci. Lui Tony \xc3\xaei este permis s\xc4\x83 se mute \xc3\xaen locuin\xc8\x9ba t\xc3\xa2n\xc4\x83rului cuplu, pentru a-i putea fi de ajutor fiicei sale, care este \xc3\xaenc\xc4\x83 \xc3\xaencep\xc4\x83toare \xc3\xaen ale menajului. C\xc4\x83s\xc4\x83toria fiicei sale o face extrem de fericit\xc4\x83._NEWLINE_Christian e din nou \xc3\xaen ora\xc8\x99. Gerda Buddenbrook, violonist\xc4\x83 virtuoaz\xc4\x83, \xc8\x99i Christian, cel interesat de teatru \xc8\x99i de spectacole, se \xc3\xaen\xc8\x9beleg bine._NEWLINE_Bona Ida Jungmann \xc3\xaei relateaz\xc4\x83 lui Tony despre natura sensibil\xc4\x83 \xc8\x99i s\xc4\x83n\xc4\x83tatea precar\xc4\x83 a lui Hanno. El nu merge la \xc8\x99coal\xc4\x83 cu pl\xc4\x83cere, are co\xc8\x99maruri noaptea \xc8\x99i recit\xc4\x83 versuri \xc3\xaen somn. Vechiul medic al familiei, Dr. Grabow nu are nici un sfat potrivit \xc8\x99i se mul\xc8\x9bume\xc8\x99te s\xc4\x83-l diagnosticheze cu \xe2\x80\x9etulbur\xc4\x83ri de somn\xe2\x80\x9d._NEWLINE_La cei 42 de ani ai s\xc4\x83i, Thomas Buddenbrook se simte un om obosit. Totu\xc8\x99i, prin autodisciplin\xc4\x83 reu\xc8\x99e\xc8\x99te s\xc4\x83-\xc8\x99i men\xc8\x9bin\xc4\x83 aspectul exterior, elegan\xc8\x9ba sa r\xc4\x83m\xc3\xa2n\xc3\xa2nd neschimbat\xc4\x83._NEWLINE_Contrar principiilor firmei \xc8\x99i sf\xc4\x83tuit de Tony, Thomas intr\xc4\x83 \xc3\xaen prim\xc4\x83vara anului 1868 \xc3\xaentr-o afacere de specul\xc4\x83. El cump\xc4\x83ra de la un produc\xc4\x83tor str\xc3\xa2mtorat financiar \xc3\xaentreaga produc\xc8\x9bie de cereale \xc3\xaenc\xc4\x83 necoapte, de pe proprietatea P\xc3\xb6ppenrade, la jum\xc4\x83tate de pre\xc8\x9b. C\xc3\xa2teva luni mai t\xc3\xa2rziu, la 7 iulie 1868, \xc3\xaen timpul s\xc4\x83rb\xc4\x83toririi \xc3\xaemplinirii a 100 de ani de la \xc3\xaenfiin\xc8\x9barea firmei, Thomas prime\xc8\x99te o telegram\xc4\x83 prin care este \xc3\xaen\xc8\x99tiin\xc8\x9bat c\xc4\x83 o furtun\xc4\x83 cu grindin\xc4\x83 a distrus recolta de la P\xc3\xb6ppenrade._NEWLINE_Gerda Buddenbrook este bun\xc4\x83 prieten\xc4\x83 cu organistul Pf\xc3\xbchl. Ei au mici polemici legate de muzica lui Wagner. Lunea dup\xc4\x83-amiaz\xc4\x83 Herr Pf\xc3\xbchl \xc3\xaei d\xc4\x83 lui Hanno ore de muzic\xc4\x83 \xc8\x99i de pian. Spre deosebire de \xc8\x99coal\xc4\x83, unde \xc3\xaei este greu s\xc4\x83 se concentreze, Hanno arat\xc4\x83 aici o mare u\xc8\x99urin\xc8\x9b\xc4\x83 de percepere, deoarece lui doar i se confirm\xc4\x83 ceea ce \xc8\x99tia dintotdeauna. La a opta s\xc4\x83 aniversare, Hanno c\xc3\xa2nt\xc4\x83 acompaniat la vioar\xc4\x83 de mama sa, \xc3\xaen fa\xc8\x9ba \xc3\xaentregii familii, o mic\xc4\x83 \xe2\x80\x9eFantezie\xe2\x80\x9d compus\xc4\x83 de el. M\xc4\x83tu\xc8\x99a Tony \xc3\xael str\xc3\xa2nge \xc3\xaen bra\xc8\x9be spun\xc3\xa2nd c\xc4\x83 va deveni un nou Mozart, ea de fapt neav\xc3\xa2nd nici cea mai vag\xc4\x83 idee despre muzic\xc4\x83. C\xc3\xa2nd Thomas se pl\xc3\xa2nge Gerdei c\xc4\x83 muzica \xc3\xael \xc3\xaenstr\xc4\x83ineaz\xc4\x83 pe fiul s\xc4\x83u de el, ea \xc3\xaei repro\xc8\x99eaz\xc4\x83 faptul c\xc4\x83-i lipse\xc8\x99te capacitatea necesar\xc4\x83 \xc3\xaen\xc8\x9belegerii artei._NEWLINE_Hanno are o prietenie str\xc3\xa2ns\xc4\x83 cu Kai Graf M\xc3\xb6lln. \xc3\x8entr-o zi, singuri \xc3\xaen camera de zi, Hanno r\xc4\x83sfoie\xc8\x99te albumul de cronic\xc4\x83 al familiei \xc8\x99i cite\xc8\x99te toat\xc4\x83 lista genealogic\xc4\x83. Ca urmare a unei premoni\xc8\x9bii, traseaz\xc4\x83 o linie dubl\xc4\x83 sub numele s\xc4\x83u. Tat\xc4\x83lui s\xc4\x83u, care \xc3\xaei cere s\xc4\x83 se justifice, \xc3\xaei r\xc4\x83spunde: \xe2\x80\x9eM\xc4\x83 g\xc3\xa2ndeam... m\xc4\x83 g\xc3\xa2ndeam... aici nu va mai urma nimic!\xe2\x80\x9d_NEWLINE_Weinschenk, ginerele lui Tony, a \xc3\xaen\xc8\x99elat mai multe firme cu asigur\xc4\x83ri frauduloase. C\xc3\xa2nd afl\xc4\x83, Tony este \xc8\x99ocat\xc4\x83, mai ales c\xc4\x83 se dovede\xc8\x99te c\xc4\x83 procurorul de caz nu va fi nimeni altul dec\xc3\xa2t Moritz Hagenstr\xc3\xb6m, fratele lui Hermann Hagenstr\xc3\xb6m. Hot\xc4\x83r\xc3\xa2rea definitiv\xc4\x83 i se pare mult prea dur\xc4\x83, \xc8\x99i nu \xc3\xaen\xc8\x9belege cum se poate s\xc4\x83 fie trimis  la \xc3\xaenchisoare \xe2\x80\x9eunul dintre noi\xe2\x80\x9d, adic\xc4\x83 cineva dintr-o familie respectabil\xc4\x83. Weinschenk este condamnat la trei ani \xc8\x99i jum\xc4\x83tate de \xc3\xaenchisoare.\n_START_SECTION_\nPartea a noua\n_START_PARAGRAPH_\n\xc3\x8en toamna anului 1871 moare, dup\xc4\x83 o lung\xc4\x83 suferin\xc8\x9b\xc4\x83 cauzat\xc4\x83 de o pneumonie, Elisabeth (\xe2\x80\x9eBethsy\xe2\x80\x9d) Buddenbrook. Dup\xc4\x83 funeraliile acesteia, Thomas \xc8\x99i Christian se ceart\xc4\x83 din nou, pentru c\xc4\x83 cel de-al doilea ar dori o parte din bunurile mamei sale decedate s\xc4\x83 \xc3\xaei revin\xc4\x83, astfel \xc3\xaenc\xc3\xa2t el s\xc4\x83 fie \xc3\xaen m\xc4\x83sur\xc4\x83 s\xc4\x83 dep\xc4\x83\xc8\x99easc\xc4\x83 dificult\xc4\x83\xc8\x9bile materiale \xc8\x99i s\xc4\x83 se mute cu Aline Puvogel \xc8\x99i fiica lor, Gisela, precum \xc8\x99i cu cei doi copii pe care Aline \xc3\xaei avea \xc3\xaenainte de a-l cunoa\xc8\x99te pe Christian. Thomas, care controleaz\xc4\x83 mo\xc8\x99tenirea mamei lor, \xc3\xaei interzice acest lucru. Palid \xc8\x99i tremur\xc3\xa2nd de furie, el \xc3\xaei arunc\xc4\x83 vorbe grele lui Christian, spun\xc3\xa2ndu-i c\xc4\x83 \xe2\x80\x9eLa data succesiunii mamei noastre nu voi l\xc4\x83sa s\xc4\x83 se duc\xc4\x83 de r\xc3\xa2p\xc4\x83 aceast\xc4\x83 mo\xc8\x99tenire. Voi gestiona restul activelor tale, \xc8\x99i nu vei accesa fonduri care s\xc4\x83 dep\xc4\x83\xc8\x99easc\xc4\x83 necesit\xc4\x83\xc8\x9bile tale pentru mai mult de o lun\xc4\x83\xe2\x80\x9d._NEWLINE_Vechea cas\xc4\x83 a familiei Buddenbrook, de pe Mengstra\xc3\x9fe, a fost v\xc3\xa2ndut\xc4\x83 la \xc3\xaenceputul anului 1872, pentru suma de 87.000 m\xc4\x83rci. Christian a \xc3\xaenchiriat pentru el \xc8\x99i familia sa un apartament modest de trei camere, \xc3\xaen imediata apropiere a clubului s\xc4\x83u. Tony s-a mutat cu fiica sa Erika \xc8\x99i nepoata, Elisabeth, \xc3\xaentr-o cas\xc4\x83 din Lindenplatze. Era un apartament destul de mic, iar pe o plac\xc4\x83 de cupru montat\xc4\x83 pe u\xc8\x99\xc4\x83 era gravat: \xe2\x80\x9eA.\xc2\xa0Permaneder-Buddenbrook, v\xc4\x83duv\xc4\x83\xe2\x80\x9d.\n_START_SECTION_\nPartea a zecea\n_START_PARAGRAPH_\nLa v\xc3\xa2rsta de 46 de ani, Thomas Buddenbrook se simte nespus de obosit \xc8\x99i nervos. Continu\xc4\x83 s\xc4\x83 apar\xc4\x83 \xc3\xaen public elegant \xc8\x99i cu o \xc8\x9binut\xc4\x83 impecabil\xc4\x83, dar la bursa de valori, \xc3\xaen spatele lui unii r\xc3\xa2d, el p\xc4\x83r\xc3\xa2nd a avea doar un rol decorativ. El sper\xc4\x83 s\xc4\x83-\xc8\x99i valorifice propriet\xc4\x83\xc8\x9bile, av\xc3\xa2nd un activ de 600.000 de m\xc4\x83rci._NEWLINE_Hanno a \xc3\xaemplinit 11 ani, iar Thomas sper\xc4\x83 s\xc4\x83 fac\xc4\x83 din el un succesor capabil al Casei Buddenbrook. Pentru a-i \xc3\xaembun\xc4\x83t\xc4\x83\xc8\x9bi rezisten\xc8\x9ba fizic\xc4\x83, Thomas \xc3\xael oblig\xc4\x83 s\xc4\x83 fac\xc4\x83 gimnastic\xc4\x83, patinaj \xc8\x99i \xc3\xaenot. Dar Hanno se simte cel mai bine \xc3\xaen timpul pe care \xc3\xael petrece cu prietenul s\xc4\x83u, Kai. Acesta \xc3\xaei spune pove\xc8\x99ti misterioase, pe c\xc3\xa2nd Hanno \xc3\xael acompaniaz\xc4\x83 cu acorduri la armoniu. Thomas \xc3\xael trimite pe Hanno la Travem\xc3\xbcnde, \xc3\xaen timpul vacan\xc8\x9bei de var\xc4\x83, pentru a \xc3\xaembun\xc4\x83t\xc4\x83\xc8\x9bi starea lui de s\xc4\x83n\xc4\x83tate. Lui Hanno \xc3\xaei place pacea \xc8\x99i singur\xc4\x83tatea sta\xc8\x9biunii, departe de toate adversit\xc4\x83\xc8\x9bile pe care le \xc3\xaent\xc3\xa2mpin\xc4\x83 la \xc8\x99coal\xc4\x83, este destul de fericit \xc3\xaentr-o atmosfer\xc4\x83 lini\xc8\x99tit\xc4\x83 \xc8\x99i relativ izolat\xc4\x83, dar c\xc3\xa2nd se \xc3\xaentoarce acas\xc4\x83 nu este mai puternic dec\xc3\xa2t \xc3\xaenainte._NEWLINE_\xc3\x8en 1873, Hugo Weinschenk, ginerele lui Tony, este eliberat din \xc3\xaenchisoare \xc3\xaenainte de termen. Este \xc3\xaens\xc4\x83 un om c\xc4\x83zut \xc3\xaen dizgra\xc8\x9bie, ruinat \xc8\x99i inacceptabil din punct de vedere social \xc3\xaen L\xc3\xbcbeck. El pleac\xc4\x83 la Londra, p\xc4\x83r\xc4\x83sindu-\xc8\x99i so\xc8\x9bia (Erika) \xc8\x99i pe fiica lor, iar acolo \xc3\xae\xc8\x99i pierde urma. Tony \xc3\xael pune oficial pe lista persoanelor disp\xc4\x83rute, pentru a se putea intenta o ac\xc8\x9biune de divor\xc8\x9b \xc3\xaentre acesta \xc8\x99i Erika, pe motivul p\xc4\x83r\xc4\x83sirii domiciliului conjugal._NEWLINE_\xc3\x8en ora\xc8\x99 circul\xc4\x83 zvonuri despre o rela\xc8\x9bie \xc3\xaentre Gerda Buddenbrook, care a r\xc4\x83mas aproape la fel de frumoas\xc4\x83 ca \xc8\x99i \xc3\xaen primele zile ale c\xc4\x83sniciei cu Thomas, \xc8\x99i locotenentul Ren\xc3\xa9 Maria von Trotha. Acesta din urm\xc4\x83 vine des \xc3\xaen vizit\xc4\x83 la familia Buddenbrook \xc8\x99i c\xc3\xa2nt\xc4\x83 la pian \xc3\xaen salon, \xc3\xaempreun\xc4\x83 cu Gerda, izol\xc3\xa2ndu-se de restul celor din cas\xc4\x83. Pentru Thomas Buddenbrook, pauzele \xe2\x80\x9eat\xc3\xa2t de lungi\xe2\x80\x9d, \xc3\xaen care muzica nu se mai aude, sunt agonizante, dar nu \xc3\xaendr\xc4\x83zne\xc8\x99te s\xc4\x83 \xc3\xaei repro\xc8\x99eze nimic so\xc8\x9biei sale caracterizat\xc4\x83 prin \xe2\x80\x9er\xc4\x83ceala ei nervoas\xc4\x83 \xc3\xaen care tr\xc4\x83ia \xc8\x99i pe care o emana\xe2\x80\x9d. C\xc3\xa2nd Hanno \xc8\x99i tat\xc4\x83l s\xc4\x83u se \xc3\xaent\xc3\xa2lnesc la u\xc8\x99a salonului, unde Gerda \xc8\x99i locotenentul von Trotha se aflau de ore \xc3\xaentregi, iar muzica nu se mai auzea de mult timp, sensibilul Hanno \xc3\xaen\xc8\x9belege gelozia secret\xc4\x83 a tat\xc4\x83lui s\xc4\x83u._NEWLINE_Thomas Buddenbrook a \xc3\xaemplinit 48 de ani, dar are o stare fizic\xc4\x83 proast\xc4\x83 \xc8\x99i o ad\xc3\xa2nc\xc4\x83 depresie. Cite\xc8\x99te cartea lui Schopenhauer Die Welt als Wille und Vorstellung (\xe2\x80\x9eLumea ca voin\xc8\x9b\xc4\x83 \xc8\x99i reprezentare\xe2\x80\x9d), iar capitolul \xe2\x80\x9eDespre moarte \xc8\x99i rela\xc8\x9bia sa cu indestructibilitatea esen\xc8\x9bei noastre \xc3\xaen sine\xe2\x80\x9d \xc3\xaei dezv\xc4\x83luie \xe2\x80\x9eo viziune ve\xc8\x99nic\xc4\x83 a luminii\xe2\x80\x9d. Moartea \xc3\xaei apare acum ca fiind \xe2\x80\x9e\xc3\xaentoarcerea \xc3\xaen timp a unei erori inexplicabil de jenante\xe2\x80\x9d. El \xc3\xae\xc8\x99i scrie testamentul._NEWLINE_La sfatul medicului s\xc4\x83u, \xc3\xaen septembrie 1874, Thomas merge pentru c\xc3\xa2teva s\xc4\x83pt\xc4\x83m\xc3\xa2ni pe litoralul M\xc4\x83rii Baltice. Fratele s\xc4\x83u, Christian, i se al\xc4\x83tur\xc4\x83 din proprie voin\xc8\x9b\xc4\x83. Exist\xc4\x83 o reconciliere tacit\xc4\x83 a celor doi fra\xc8\x9bi. Monotonia m\xc4\x83rii \xc8\x99i fatalismul mistic cu care valurile \xc3\xae\xc8\x99i urmeaz\xc4\x83 ritmul, \xc3\xaei provoac\xc4\x83 lui Thomas o profund\xc4\x83 nevoie de odihn\xc4\x83._NEWLINE_Patru luni mai t\xc3\xa2rziu, Thomas Buddenbrook trebuie s\xc4\x83 cear\xc4\x83 ajutor de la dentistul Brecht. Extrac\xc8\x9bia dentar\xc4\x83, f\xc4\x83r\xc4\x83 anestezie, e\xc8\x99ueaz\xc4\x83 \xc3\xaens\xc4\x83. \xc3\x8en drum spre cas\xc4\x83, Thomas sufer\xc4\x83 o pierdere a cuno\xc8\x99tin\xc8\x9bei, se pr\xc4\x83bu\xc8\x99e\xc8\x99te \xc8\x99i se love\xc8\x99te cu capul de bordura trotuarului. Dup\xc4\x83 o scurt\xc4\x83 agonie, el moare. Anna, iubita lui din copil\xc4\x83rie, este admis\xc4\x83, la cererea ei, s\xc4\x83 vin\xc4\x83 la catafalcul pe care se afla cel decedat. \xc3\x8entr-un dric tras de patru cai, urmat de un \xc8\x99ir lung de tr\xc4\x83suri, senatorul Thomas Buddenbrook este condus cu pomp\xc4\x83 la cimitir \xc8\x99i \xc3\xaengropat \xc3\xaen cavoul familiei.\n_START_SECTION_\nPartea a unsprezecea\n_START_PARAGRAPH_\nHanno nu fusese desemnat de tat\xc4\x83l s\xc4\x83u ca mo\xc8\x99tenitor al companiei \xe2\x80\x9eCasa Buddenbrook\xe2\x80\x9d, astfel \xc3\xaenc\xc3\xa2t compania \xc8\x99i propriet\xc4\x83\xc8\x9bile acesteia urmau s\xc4\x83 fie v\xc3\xa2ndute la licita\xc8\x9bie \xc3\xaen termen de un an de c\xc4\x83tre Kistenmaker, fostul coleg de clas\xc4\x83 al lui Thomas, desemnat ca executor testamentar. Pe h\xc3\xa2rtie, Thomas Buddenbrook l\xc4\x83sase ca mo\xc8\x99tenire o avere estimat\xc4\x83 la 650.000 de m\xc4\x83rci. Dup\xc4\x83 trecerea termenului de un an, se dovede\xc8\x99te \xc3\xaens\xc4\x83 c\xc4\x83 nu era de a\xc8\x99teptat s\xc4\x83 se ob\xc8\x9bin\xc4\x83 dec\xc3\xa2t o parte din suma respectiv\xc4\x83. Mai mul\xc8\x9bi furnizori \xc3\xaei cer lui Gerdei s\xc4\x83 pl\xc4\x83teasc\xc4\x83 rapid facturile, tem\xc3\xa2ndu-se c\xc4\x83 nu \xc3\xae\xc8\x99i vor primi banii._NEWLINE_Christian, a c\xc4\x83rui mo\xc8\x99tenire din partea mamei sale era, de asemenea, administrat\xc4\x83 de Kistenmaker, se c\xc4\x83s\xc4\x83tore\xc8\x99te cu Aline Puvogel, deoarece dup\xc4\x83 moartea mamei \xc8\x99i a fratelui s\xc4\x83u, nu mai avea cine s\xc4\x83 se  opun\xc4\x83. Tony \xc3\xaei scrie Alinei Puvogel c\xc4\x83 nu va recunoa\xc8\x99te niciodat\xc4\x83 copiii acesteia ca rude. Din cauza obsesiilor sale, Christian Buddenbrook este internat \xc3\xaentr-o institu\xc8\x9bie psihiatric\xc4\x83, \xc3\xaempotriva voin\xc8\x9bei sale \xc8\x99i astfel Aline \xc3\xae\xc8\x99i poate continua via\xc8\x9ba independent\xc4\x83, \xe2\x80\x9ef\xc4\x83r\xc4\x83 a aduce atingere avantajelor practice pe care le datora c\xc4\x83s\xc4\x83toriei\xe2\x80\x9d._NEWLINE_Gerda Buddenbrook renun\xc8\x9b\xc4\x83 la casa impozant\xc4\x83 pe care o construise Thomas din cauza faptului c\xc4\x83 nu mai putea finan\xc8\x9ba \xc3\xaentre\xc8\x9binerea acestei; dup\xc4\x83 v\xc3\xa2nzarea casei dob\xc3\xa2nde\xc8\x99te o mic\xc4\x83 vil\xc4\x83 \xc3\xaen apropierea castelului din L\xc3\xbcbeck, \xc3\xaen toamna anului 1876. Ea renun\xc8\x9b\xc4\x83 la serviciile Idei Jungmann, cu care nu a avusese niciodat\xc4\x83 o rela\xc8\x9bie prea bun\xc4\x83 \xc8\x99i care \xc3\xaemb\xc4\x83tr\xc3\xa2nise mult._NEWLINE_C\xc3\xa2nd Hanno, care \xc3\xaemplinise \xc8\x99aisprezece ani, are voie s\xc4\x83-\xc8\x99i \xc3\xaenso\xc8\x9beasc\xc4\x83 mama la un spectacol cu opera Lohengrin, se simte ca \xc8\x99i cum ar fi complet p\xc4\x83truns intoxicat de muzic\xc4\x83. Dar pentru el urmeaz\xc4\x83 un e\xc8\x99ec dureros: absen\xc8\x9bele de la \xc8\x99coal\xc4\x83 \xc8\x99i o coinciden\xc8\x9b\xc4\x83 nefericit\xc4\x83 duc la decizia final\xc4\x83 a cadrelor didactice de a nu \xc3\xael trece \xc3\xaen clasa urm\xc4\x83toare. Hanno nu mai vede nici un viitor pentru el, nici m\xc4\x83car ca muzician: \xe2\x80\x9eNu pot s\xc4\x83 fac aproape nimic, nu pot dec\xc3\xa2t s\xc4\x83 am fantezii [...] Nu pot s\xc4\x83 vreau nimic. Nici nu vreau s\xc4\x83 fiu faimos. Mi-e team\xc4\x83 de aceasta...\xe2\x80\x9d. \xc3\x8en prim\xc4\x83vara anului 1877, Hanno se  \xc3\xaemboln\xc4\x83ve\xc8\x99te de tifos \xc8\x99i moare. Lipsa sa de voin\xc8\x9b\xc4\x83 de a mai tr\xc4\x83i \xc3\xael face astfel s\xc4\x83 se refugieze \xe2\x80\x9epe calea pe care a deschis-o pentru a putea sc\xc4\x83pa de o via\xc8\x9b\xc4\x83 pe care nu o mai suporta"._NEWLINE_La sf\xc3\xa2r\xc8\x99itul aceluia\xc8\x99i an, Gerda Buddenbrook p\xc4\x83r\xc4\x83se\xc8\x99te ora\xc8\x99ul L\xc3\xbcbeck \xc8\x99i se \xc3\xaentoarce la tat\xc4\x83l ei, \xc3\xaen Amsterdam.'